***2018. novemberi hírek***

* David Parker kereskedelmi miniszter szerint **kevés esély van arra a Kína–Új-Zéland FTA újratárgyalása során, hogy az ország tejtermék exportját jelenleg kedvezőtlenül érintő kínai kvótarendszer változzon a 2024-es kifutási idő előtt**. Kína az új-zélandi tejipar legfontosabb export piaca, 2017-ben 4,1 Mrd NZD értékű volt e termékcsoport – tejpor, vaj és sajt – kivitele. Mivel a jelenlegi FTA csak egy kvótán belül biztosít vámmentes piacra jutást, és ezt a kvótát az FTA 2008-as hatályba lépése óta nem várt mértékben emelkedő kivitel rendszeresen és jelentősen túllépi, így az új-zélandi exportot nagyjából évi 100 millió NZD vám terheli Kínában. Parker szerint azonban a 2024 előtti módosítás olyan engedményeket igényelhetne más új-zélandi érdekek esetében – pl. a szolgáltatásokra, e-kereskedelemre vonatkozó ambíciókban –, amely összességében hátrányosabban érintené az országot, mint a tejkvóta rendszer átmeneti továbbélése. További kiemelt érdekként említette Parker az erdészetet, ahol az export több mint 2/3-a irányul Kínába, tavaly 2,5 Mrd NZD-t elérve. Az új-zélandi erdőgazdaságban és fafeldolgozásban jelentős a kínai befektetés is, és Wellington szeretné elérni, hogy magasabb szinten feldolgozott, nagyobb hozzáadott értékű termékek kerüljenek exportra.
* Bár a **Brexit** tárgyalásokon elért áttörést Új-Zélandon is optimistán fogadták az üzleti körök, azért a regionális kamarákat és egyéb üzleti szövetségeket összefogó BusinessNZ ernyőszervezet arra figyelmezteti a vállalatokat, hogy egyelőre időt nyerhettek 2020 végéig, de még mindig jelentős bizonytalanságok vannak hosszabb távon. Ráadásul a tárgyalásokon elért átmeneti megoldást az EU-ban és az Egyesült Királyságban is több lépcsőben kell elfogadni, így még maga az átmeneti megoldás sem vehető biztosra. Az exportőröknek ezért **továbbra is célszerű „szükséghelyzeti tervekkel” készülniük bármilyen eshetőségre**, amint azt egyébként a kormányszervek is teszik. A Brexitet követen kitárgyalandó – UK és NZ szempontjából egyaránt a kiemelt prioritások közé tartozó – UK-NZ FTA ügyéről az új-zélandi kormány november végén kezd nyilvános konzultációt a vállalatokkal, civil szférával.
* Egy tudományos szimpóziumon az új-zélandi Külügy- és Külkereskedelmi Minisztérium gazdasági elemzésekkel foglalkozó főosztályának vezetője arra hívta fel a hallgatóság figyelmét, hogy **az országot nagyon aggasztja az Egyesült Államok kiszámíthatatlan vámpolitikája**. Különösen egy eszkalálódó USA–Kína vámháború esetén meglátása szerint az Új-Zélandra gyakorolt hatások súlyosabbak lennének, mint a legutóbbi nemzetközi pénzügyi-gazdasági válság hatásai.
* November közepén a magyar Pénzügyminisztérium delegációja és az új-zélandi Adóhivatal (Inland Revenue Department) szakértőinek részvételével**Wellingtonban megkezdődtek a tárgyalások a kettős adóztatás elkerülését célzó magyar–új-zélandi megállapodásról**. Egyelőre az álláspontok kölcsönös megismerésére és a vitás kérdések beazonosítására került sor, a megállapodás még komoly további egyeztetéseket igényel. A tárgyalások második fordulójára előreláthatólag 2019 közepe felé kerülhet sor Budapesten.
* **3,9%-ra** **csökkent az új-zélandi munkanélküliség a III. negyedévben** (a II. negyedéves adat 4,4% volt). Ez tíz éve a legalacsonyabb érték. Utoljára a világgazdasági válság kitörését közvetlenül megelőzően, 2008. II. negyedévben volt a mutató 3,8%-on, és **a foglalkoztatott­sági ráta soha nem volt ilyen magas** a vonatkozó statisztika 1986-os bevezetése óta. A kb. 4,95 milliós lakosságú országban 2,66 millió a foglalkoztatottak száma. Az ország nagy bankjainak gazdasági elemzői egyetértenek, hogy a kedvező foglalkoztatottsági **mutatók azt igazolják, nem voltak igazán reális gazdasági okai** az év első felében nagyon **alacsonyra eső üzleti hangulatindexeknek**.
* **Elfogadta a Parlament azt a törvényt, amely** a kormány korábbi bejelentésének megfelelően **beszünteti a tengeri (offshore) szénhidrogén-készletek feltárására szóló engedélyek kiadását**. A már kiadott feltárási engedélyek alapján fellelt készletek kitermelése azonban a felfedezést követően még 40 évig folyhat, ami gyakorlatilag azt jelenti, hogy – amennyiben a készletek kimerülése előbb nem indokolja – csak **nagyjából 50 éves időtávban fog teljesen megszűnni a tengeri kőolaj- és földgázkitermelés** Új-Zéland partjainál (l. korábbi 359/WLG/2018 és 427/WLG/2018 jelentéseink).
* A **miniszterelnöki üzleti tanácsadó testület** Jacinda Ardern kormányfővel való első tanács­kozását követően közzétette, mely területekre fogják munkájukat **koncentrálni**: (1) a jövő munkahelyeihez szükséges **képességek fejlesztése**; (2) a **régiók fejlődésének** gyorsítása; (3) **magas minőségű befektetések**vonzása az országba; (4) a **KKV szektor** kibontakozásának segítése (ez utóbbi inkább távlati cél, míg az első három a közeljövő prioritása).
* **A Fletcher Building Ltd eladta** **a várpalotai AHI Roofing Kft.-t közvetlenül tulajdonló tetőcserép üzletágat**. A világszerte négy gyárat működtető üzletágat **a vevő** **kanadai IKO Industries Ltd** 39 millió USD áron veszi át egyben. A Fletcher Building Roof Tile Group regionális vezetőjének tájékoztatása szerint a tranzakció egyelőre nem érinti közvetlenül a magyar gyár működését.
* Immár 3. éve folyamatosan **ismét Új-Zélandot találta az üzleti környezet szempont­jából legkedvezőbb országnak a Világbank Csoport Doing Buisness 2019** jelentése. Az indexet alkotó számos vizsgált jellemzőben 1-2. helyen áll az ország (pl. vállalat­alapítás és ingatlan tulajdonszerzés bejegyzése, hitelhez jutás, kisebbségi tulajdonosok védelme), az első tízben szerepel ezen kívül az építési engedélyek és az adózás egyszerűsége terén. Kicsit gyengébb a helyezése a szerződések érvényesítése és a csődeljárás terén (21. és 31. helyezés). Ahol pedig **bőven lehetne még tovább javítani**, az az **elektromos hálózatra való csatlakozás** (45. helyezés), valamint a **külkeres­kedelem egyszerűsége** (60. helyezés). A vámeljárások a fejlett országokkal össze­hasonlítva igen drágák és időigényesek.
* 2015 novembere óta nem tapasztalt **mélyre süllyedt az új-zélandi dollár árfolyama** az USD-hez képest október folyamán, és szinte az egész hónapban a 0,66 USD/NZD szint alatt maradt. Kereskedelmi banki elemzők szerint az NZD további süllyedése várható az év végéig. **Tartósan a mai szint alatt utoljára a 2008/09-es válság idején volt az NZD árfolyama.** A gyenge valuta ugyan segíti a turizmust és az áruexportot, de a fogyasztók is megérzik, különösen az üzem­anyagok árának emelkedésében. Az Automobile Association felmérése szerint októberben **minden eddigi rekordot megdöntve 2,5 NZD körüli szintre (kb. 460 Ft) nőtt a 91-es benzin**, 1,85 NZD-re pedig a dízel literenkénti ára (a dízel autókat úthasználattal arányos különadó terheli). A benzin árának növekedéséhez hozzájárult a jövedéki adó literenkénti 4 centes emelése is október 1-től.
* Új-Zéland **negyedik legfontosabb export cikkévé vált** az utóbbi időben **az oktatás** (a tej- és hústermékek kivitele, valamint a turizmus exportbevételei után). Egy 2017. évi adatokon alapuló elemzés szerint a külföldi hallgatók képzése **5,1 Mrd NZD értékű exportot generált**. Ebből 4,8 Mrd volt az Új-Zélandon tanuló több mint 125 ezer hallgató részesedése, 0,3 Mrd NZD pedig a belföldi intézmények által a határokon kívül nyújtott szolgáltatás távoktatás vagy kihelyezett egységek révén. A nemzetközi képzés csaknem 50 ezer munkahelyet tart fenn az országban.
* **Több mint 90 új-zélandi vállalkozás** vett részt a november 5-10. között Shanghajban rendezett **Kína Nemzetközi Import Expón**. Az expó kezdeti napjaiban az üzleti delegáció mellett Shanghajban tartózkodott **David Parker kereskedelmi miniszter is**, aki új-zélandi részről felelős a két ország közötti kétoldalú szabadkereskedelmi egyezmény jelenleg folyó újratárgyalási folyamatáért. **Kína az ország első számú export célországa** mind a teljes kivitelben (2017-ben 10,53 Mrd USD), mind pedig az áruexport tekintetében (2017-ben 8,49 Mrd NZD), szolgáltatásexportban pedig Ausztrália, az EU egésze és az USA mögött a 4. helyen áll. Az expó margóján Parker megnyitotta a 7. alkalommal sorra kerülő, kilenc nagyvárosra kiterjedő és immár 15 naposra bővült Új-Zéland Hét rendez­vényt, ami alapvetően az élelmiszeripari termékek és italok, valamint a turizmus promótálását szolgálja.
* **Szándéknyilatkozatot írt alá az Airbus az új-zélandi Üzleti, Innovációs és Munka­ügyi Minisztériummal** arról, hogy a repülőgép- és űripari vállalat a jövőben elősegíti a vezető nélküli repülőgépek és az űripari adatkezelő technológiák új-zélandi fejlesztését. Az Airbus különösen azt vállalja, hogy Új-Zélandot bevonja a vezető nélküli repülők tesztelésébe, valamint együttműködik az említett informatikai technológiák országon belüli fejlesztésében vagy adaptálásában. **Néhány héttel korábban** az Airbus a mindössze másfél éve létrehozott**Űrkutatási Technológiai Központtal** (Centre for Space Science Technology, CSST) írt alá együttműködési megállapodást. Ennek értelmében a CSST lett az Airbus által gyűjtött műholdas adatok, valamint a cég termékeinek első számú szolgáltatója Új-Zélandon és a dél-csendes-óceáni térségben.
* Az **amerikai LeoLabs Inc.** az űrben alacsony föld körüli térben mozgó hulladékok követésére alkalmas **radarállomás felállításáról állapodott meg az új-zélandi hatóságokkal**. A déli féltekén ez lesz az első ilyen radar, amely képes a 2 cm nagyságot meghaladó tárgyak követésére a műholdak által leginkább használt térben. A LeoLabs CEO szerint elképzeléseik közt szerepel az is, hogy **két éven belül szoftverfejlesztő irodát hoznak létre Új-Zélandon**. A LeoLabs, valamint a vezető nélküli repülő taxikat fejlesztő, a Google-alapító Larry Page érdekeltségébe tartozó Zephyr Airworks is nem kis részben **az új-zélandi kormány Innovatív Partnerség programjának tulajdonítja K+F tevékenységének fejlesztését** az országban.